Programi koji se temelje samo na obećanjima bez jasnih planova kako će se realizirati nisu dovoljni. Od stranaka i koalicija očekujemo odgovore na sedam najprioritetnijih pitanja koje treba početi rješavati odmah, u prvih 100 dana i prve godine mandata – poručili su jučer iz HUP-a, ističući kako trenutačna obećanja političara bez realnog operativnog plana vode tek u nova zaduživanja, a temelj općeg oporavka je u gospodarstvu.

– Dosadašnji rast gospodarstva proizašao je iz višestrukog restrukturiranja i prilagodbe realnog sektora, a najmanje kao rezultat političkog rada. Politika nas je dovela do dna. Imamo najgoru kupovnu moć u EU, još samo je Bugarska iza nas – kazala je predsjednica HUP-a Gordana Deranja, koju bi zadovoljio gospodarski rast iznad 3,5%.

Glavni direktor HUP-a Davor Majetić među sedam gorućih pitanja izdvaja neodgovorno fiskalno ponašanje i fiskalnu konsolidaciju. Samo se kroz korupciju godišnje troši 10 mlrd. kuna, rekao je, upozoravajući i na potrebu reforme javne uprave, administrativne i poslovne barijere..., ali i na potrebu tripartitnog socijalnog dijaloga. – Mi već godinu dana imamo političke izborne kampanje, a za to se vrijeme drugi ubrzano razvijaju – zaključio je.

> > Porez na dobit među najvišima, a prihodi od njega najniži u EU